NARIADENIE KOMISIE (ES) č. 178/2006
z 1. februára 2006,
ktorým sa mení a dopĺňa nariadenie Európskeho parlamentu a Rady (ES) č. 396/2005 s cieľom vytvoriť prílohu I obsahujúcu zoznam potravín a krmív, na ktoré sa vzťahujú maximálne hladiny rezíduí pesticídov
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 4 ods. 1,
keďže:
(1)
V súlade s nariadením (ES) č. 396/2005 má Komisia vytvoriť prílohy I, II III a IV k uvedenému nariadeniu, čo je podmienkou uplatňovania kapitol II, III a V daného nariadenia.
(2)
Do prílohy I k nariadeniu (ES) č. 396/2005 je potrebné zahrnúť všetky produkty, na ktoré sa v súčasnosti vzťahujú maximálne hladiny rezíduí (MRL) platné v rámci Spoločenstva alebo vnútroštátne, ako aj produkty, v prípade ktorých treba uplatňovať zosúladené MRL.
(3)
Nariadenie (ES) č. 396/2005 by sa preto malo zodpovedajúcim spôsobom zmeniť a doplniť.
(4)
Opatrenia ustanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat.
(5)
Jednotlivé MRL sa zatiaľ nevyžadujú v prípade rýb a v prípade plodín určených výlučne ako krmivo pre zvieratá, pričom nie sú k dispozícii informácie slúžiace ako podklad na stanovenie MRL. Preto je vhodné poskytnúť časové obdobie potrebné na získanie alebo zhromaždenie týchto informácií. V tejto súvislosti sa usudzuje, že na získanie alebo zhromaždenie uvedených informácií by malo postačovať obdobie troch rokov,
PRIJALA TOTO NARIADENIE:
Článok 1
Text v prílohe k tomuto nariadeniu sa dopĺňa ako príloha I k nariadeniu (ES) č. 396/2005.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 1. februára 2006